钦定古今图书集成/明伦汇编/官常典/第424卷 > 牟斌
## 钦定古今图书集成/明伦汇编/官常典/第424卷 > 牟斌

按《锦衣志》：斌字益之。博学晓文义，为儒衣冠。其所理，
恒傅经而法。户部郎李梦阳尝奏封事，言寿宁侯忤
旨下狱。斌曰：“郎封事大善。即言寿宁，胡不指其实及
诸羽翼耶？”梦阳曰：“虑置对耳。”斌曰：“置对则奚难，吾能
剪厥羽翼也。”因傅经牍具上，梦阳得不贬。正德初，刘
瑾持中权，逐大学士刘健、谢迁，而削尚书韩文等籍，
而谏臣刘𦶜、戴铣等数十人后先下诏狱。斌轻刑奠
居，曲为申救。御史任诺愬诸僚草奏，署其名，已实他
出，不与也。斌曰：“古有耻不与党人名者，公为忠悔耶？”
刘瑾复要斌去奏首权奸事。斌不可，而顾语同列曰：
“存此诸公臣节，庶几白他日乎！宋邹道原以失元奏
被害，吾侪何自计为？”奏入，瑾大怨望。斌又侦知其庇
言官也，矫诏廷杖之。垂死，谪戍边。刘瑾诛，驿召斌还，
领镇抚如故。知府刘祥搏其守阉，因相论奏。中贵人
张雄者，纳守阉赂，阴喝斌令归曲。祥仍为阉导赂，斌
不可。雄恚，挟诈陷之，安置武昌，感疾卒。斌之再起也，
长子丧工部，循故事，官为赙三百金。斌指其存者二
子曰：“吾司刑不道，天祸一子，惩而受金，行及此矣。”盖
庳屋敝衣，再遭谴，怡怡若素云。相台崔铣记其事，盛
称服斌谓直节懿行，即名经术，士大夫蔑如也。